gedagtes – Christastories
Opdateer en oorbegin
5 Comments on Opdateer en oorbegin
Gisteraand toe ek my rekenaar wil afskakel, sê hy: "Aikona! Ek gaan nié nou afskakel nie." 'n Groepie uitbundige wit kolletjies doen 'n nimmereindigende dansie in die middel van die skerm en lig my in dat hy nou besig is om te update, dat hy 'n hele rukkie daarmee sal besig wees, dat hy in die proses 'n paar keer gaan restart en waarsku my ferm om nie die rekenaar af te skakel nie.
Kyk, ek laat my nie sommer intimideer nie, maar goed dan – as dit die opdrag is, stry ek nie. Ek kom nie naby die sleutelbord om af te skakel nie en gaan maak maar ewe gehoorsaam reg vir slaaptyd. Toe ek bietjie later gaan loer wat aangaan, word ek darem ingelig dat hy nou 24% klaar is met sy prosedure.
Vanoggend begin ek werk en kom na 'n kort rukkie agter dat dinge subtiel verskil. O ja, onthou ek. Dis natuurlik nou die resultaat van gister se nagtelike Update and Restart! Maar alles werk baie goed, en 'n hele paar dinge werk beter – meer vaartbelyn en sommer in die algemeen slimmer.
Nie 'n slegte idee nie, dink ek. Sou dit nie gaaf wees as my brein en binnegoed ook so oornag kon update en restart nie? Die ou spinnerakke wat in al die hoekies vassit, kan gerus maar 'n slag verdwyn. My ou geykte maniere van dink en doen … al is ek nou al so gewoond daaraan (juis omdat ek so gewoond is daaraan!) maar ek is seker daar is beter maniere om dieselfde dinge te dink en te doen.
En die hele restart-idee … ek het ook al in die verlede agtergekom dat dit nogal 'n magiese proses is. As ek vasbrand en die tegnologie my totaal onderkry en die vervlakste rekenaar net nie wil luister wat ek sê nie, het restart al 'n paar keer my probleem opgelos. Ek verstaan nie hoekom nie, maar dit werk. Begin net oor. Sit alles af. Trek sommer die muurprop uit. En begin van voor af. Dan is alles beter.
Ek gaan dit 'n nuwe gewoonte maak om kort-kort die rekenaar se resep te volg. Dateer op. Kom net bietjie by – alles wat nuut is, is nie boos en verkeerd nie, inteendeel: party nuwe goeters is regtig oulik. Dink bietjie nuut. Alles waarmee ek grootgeword het, is beslis nie goed nie, en 'n groot deel daarvan was in elk geval blatante nonsens. Ek het al hóéveel keer gelê en eet, en ek het nog g'n horings gekry nie, om 'n voorbeeld te noem. Daar is ook meer belangrike voorbeelde, maar ek politiek en godsdiens mos nié hier nie!
En ja, die opdateerdery is sekerlik 'n skok op 'n ouerige sisteem soos myne – vandaar natuurlik die noodsaaklikheid van 'n oorbegin daarna. So, dan sal ek dit ook doen. Elke kort-kort oorbegin. Vars wegspring. Dit klink vir my goed. Wees gewaarsku, soos my rekenaar ewe oorlams gesê het: This will take a while. Moenie aan my peuter terwyl dit besig is om te gebeur nie!